

Αρκαλοχώρι, 04/ 03 /2025

Προς: ΜΜΕ

**ΔΕΛΤΙΟ ΤΥΠΟΥ**

**Ο Δήμος Μινώα Πεδιάδας δεν μπορεί να εγγυηθεί την κάλυψη των αρδευτικών αναγκών για εποχικές καλλιέργειες - Προστατευτικά μέτρα για τη διαχείριση του προβλήματος έλλειψης νερού άρδευσης**

Δραματική είναι η κατάσταση που έχει διαμορφωθεί στο Δήμο Μινώα Πεδιάδας, με δεδομένο τον φετινό ξηρό χειμώνα που έχει σαν αποτέλεσμα, οι διαθέσιμες ποσότητες νερού να είναι πλέον αρκετά περιορισμένες. Είναι ενδεικτικό μάλιστα ότι ο Ιανουάριος του 2025 ήταν ο θερμότερος των τελευταίων ετών, σύμφωνα με το παρατηρητήριο Κοπέρνικος. Παρά τις βροχοπτώσεις των τελευταίων ημερών, η εικόνα στους ταμιευτήρες και τα φράγματα του Δήμου Μινώα Πεδιάδας είναι απογοητευτική. Πολλές γεωτρήσεις έχουν τεθεί εκτός λειτουργίας καθώς έχουν στερέψει, ενώ σε άλλες γεωτρήσεις έχει μειωθεί σημαντικά η στάθμη του υδροφόρου ορίζοντα. Τα αποθέματα νερού την κρίσιμη περίοδο που ακολουθεί, δεν αναμένεται να βελτιωθούν σημαντικά, με δεδομένη τη συνεχιζόμενη ανομβρία και με δεδομένο ότι ο Δήμος Μινώα Πεδιάδας έχει κηρυχθεί σε κατάσταση έκτακτης ανάγκης, λόγω λειψυδρίας, σύμφωνα με την τελευταία απόφαση παράτασης του Γενικού Γραμματέα Πολιτικής Προστασίας.

Με αυτά τα δεδομένα ο Δήμος Μινώα Πεδιάδας αναλαμβάνει δράση, θέτοντας επί τάπητος στο πρόσφατο Δημοτικό Συμβούλιο το πολύ σοβαρό αυτό θέμα, με τον αρμόδιο Αντιδήμαρχο Μανώλη Κουρλετάκη να προτείνει και το Σώμα να αποφασίζει τα παρακάτω προστατευτικά μέτρα:

1. Οι Τοπικές Επιτροπές Άρδευσης να προτείνουν εγγράφως περιοριστικά και προστατευτικά μέτρα για το νερό άρδευσης οριζόντια, για όλο το Δήμο αλλά και τοπικά, ανάλογα με την ιδιαιτερότητα της κάθε περιοχής σε συνεργασία με την Υπηρεσία Άρδευσης.

2. Να γίνει ενημέρωση, με όλους τους τρόπους, των δημοτών και γενικότερα των καταναλωτών νερού για τις δυσκολίες της χρονιάς και ιδιαίτερα σε όσους προτίθενται να προχωρήσουν σε εποχικές καλλιέργειες ότι, δεν είναι εφικτή η κάλυψη των αρδευτικών αναγκών από το δημοτικό Δίκτυο άρδευσης.

3. Καμία αίτηση για νέα σύνδεση παροχής νερού άρδευσης δεν θα γίνεται δεκτή από την ημέρα ψήφισης της παρούσας από το Δημοτικό συμβούλιο.

Ο Δήμαρχος Μινώα Πεδιάδας Βασίλη Κεγκέρογλου, έκρουσε τον κώδωνα του κινδύνου για την επάρκεια του πολύτιμου αυτού πόρου την τρέχουσα αρδευτική περίοδο, δεδομένων των μειωμένων βροχοπτώσεων που έχουν οδηγήσει σε πτώση του υδροφόρου ορίζοντα και κατέστησε σαφές ότι εφόσον η διαθέσιμη ποσότητα νερού δεν επαρκεί, ο Δήμος δεν μπορεί να εγγυηθεί την κάλυψη των αρδευτικών αναγκών για τις εποχικές καλλιέργειες!